Анэдэлъхубзэр зыджхэм я дэIэпыкъуэгъуу
Къэбэрдей-Балъкъэр, Къэрэшей-Шэрджэс, Адыгэ республикэхэм, Шапсыгъым и Агуей къуажэм щылажьэ студиехэм гупыж ящIри, смартфонхэм папщIэ ягъэхьэзыращ «Гухэлъ» («Gukhel») гуэдзэн щхьэпэр, анэдэлъхубзэм и дахагъэр ягъэIунымрэ ар хъумэнымрэ хуэгъэпсауэ.
Аудио тхылъхэр щызэхуэхьэса гуэдзэныр гупыж зыщI дэтхэнэми пщIэншэу жып телефоным тригъэтхэну Iэмал иIэщ. Абы адыгэбзэм и диалект лIэужьыгъуэхэмкIэ (къэбэрдей, бжьэдыгъу, кIэмыргуей, шапсыгъ), урысыбзэкIэ, инджылызыбзэкIэ къеджэу щызэхуахьэсащ Гуманитар къэхутэныгъэхэмкIэ къэрал институтым и академическэ къыдэкIыгъуэхэм хыхьэ нарт хъыбархэр («Сосрыкъуэ мафIэ къызэрихьыжар», «Ашэмэз и бжьамийр», «Мэлэчыпхъу къехъулIахэр»), таурыхъхэр, псысэхэр, усэхэр, цIыхубэ уэрэдыжьхэр, гущэкъу уэрэдхэр. ЗэкIэ абы къыщыбгъуэтынущ лъэпкъ IуэрыIуатэм и дыщэ пхъуантэм щыщ тхыгъэ 200-м щIигъу. КъызэгъэпэщакIуэхэм абы и бжыгъэм кIуэ пэтми хагъэхъуэну я мурадщ. Тхыгъэхэм къеджэр республикэхэм я артист пажэхэрщ. Мы проектым адыгэхэр щыпсэу дэнэ щIыналъэми щIэупщIэшхуэ щиIэну, анэдэлъхубзэр макъамэ дахэу зэрыIум лъэпкъыр нэхъри зэкъуигъэувэну къалъытэ.
— ЦIыхум я гум дыхьэн, балигъхэми сабийхэми яхуэщхьэпэн лэжьыгъэ бгъэхьэзырыныр куэд и уасэщ! Илъэс ныкъуэм къриубыдэу мы проект гъэщIэгъуэным елэжьахэм къалэн зыщытщIыжауэ щытар бзэм худиIэ лъагъуныгъэр къэдгъэлъэгъуэнырщ, — жеIэ «Къэрэкъан» студием и унафэщI Къущхьэ Оксанэ. — Лъэпкъым и блэкIам зыхагъэгъуазэурэ щIэблэм анэдэлъхубзэр яджыным мыхьэнэшхуэ иIэщ, бзэм къыдэкIуэу тхыдэми гулъытэ хуащIри.
— Ди адыгэбзэ дахэр, къулейр хъумэным хэлъхьэныгъэ хуэсщIыныр сэркIэ пщIэшхуэщ икIи къызэдаIуэхэм я деж тхыгъэм и купщIэр гурыIуэгъуэу зэрынэсхьэсыным сыхущIокъу, — пещэ КъБР-м щIыхь зиIэ и артисткэ КIэхумахуэ ФатIимэ.
— Дэтхэнэ зы адыгэми, псом хуэмыдэу анэдэлъхубзэкIэ псэлъэн щIэзыдзагъащIэ сабийхэм я дежкIэ, «Гухэлъ» проектым мыхьэнэшхуэ иIэщ. ЩIэблэм яхуэгъэза, жэуаплыныгъэ зыпылъ лэжьыгъэ щхьэпэхэм схузэфIэкI хэслъхьэну сфIэфIщ, — жеIэ Мысост Вадим.
Гу зылъытапхъэ: Къущхьэ Оксанэ зэрыжиIэмкIэ, гуэдзэным хагъэхьэну пасэрей гущэкъу уэрэдхэр нобэ зыгъэзащIэр мащIэ дыдэщ. Абы къыхэкIыу республикэм и къуажэхэм, жылэхэм гущэкъу уэрэдхэр жызыIэ нанэ-дадэхэр дэсмэ е апхуэдэ уэрэдхэр гукIэ зыщIэж щыIэмэ, я студием фрегъэблагъэ.
ТЕКIУЖЬ Заретэ.
